《十月二十三日携家游裴园》
宋代·喻良能

笋舆趁晓踏铜驼，休暇仍逢景色和。
閒挈壶觞游翠霭，尽呼儿女看沧波。
茫茫烟渚群鸥下，隐隐晴虹短棹过。
最是小春奇绝处，梅花破萼未全多。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。